ไทยโพลีคว้างานโรงหมอ427ล.
ไทยโพลีฯ คว้างานสร้างโรงพยาบาล 427 ล้าน ดันงานในมือแตะ 3,900 ล้าน แบ่งรับรู้รายได้ปีนี้ 60%
2 พ.ค. 2556

ไทยโพลีฯ คว้างานสร้างโรงพยาบาล 427 ล้าน ดันงานในมือแตะ 3,900 ล้าน แบ่งรับรู้รายได้ปีนี้ 60%
นายไชยณรงค์ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) เปิดเผยว่า บริษัทเซ็นสัญญารับงานก่อสร้างโครงการโรงพยาบาลกรุงเทพ เชียงใหม่ มูลค่า 427 ล้านบาท โดยจะเริ่มก่อสร้างในช่วงต้นปี และจะแล้วเสร็จวันที่ 20 เม.ย. 2557 ส่งผลทำให้บริษัทมีงานในมือ (แบ็กล็อก) เพิ่มขึ้นเป็น 3,900 ล้านบาท ซึ่งจะทยอยรับรู้รายได้ประมาณ 60% ของมูลค่างานดังกล่าวในปีนี้
“บริษัทได้รับอานิสงส์จากงานก่อสร้างทั้งภาครัฐและเอกชนมีแนวโน้มเติบโตอย่างเห็นได้ชัด บริษัทจะยังคงเดินหน้าเข้าร่วมประมูลงาน เพื่อผลักดันให้ธุรกิจเติบโตได้อย่างมีศักยภาพมากยิ่งขึ้นในอนาคต” นายไชยณรงค์ กล่าว
สำหรับแนวโน้มผลการดำเนินงานในไตรมาสแรกปีนี้ นายไชยณรงค์ กล่าวว่า มีทิศทางอยู่ในเกณฑ์ที่ดี หลังธุรกิจรับเหมาก่อสร้างที่เป็นธุรกิจหลักมีการขยายตัวอย่างต่อเนื่อง และบริษัทเริ่มทยอยรับรู้รายได้บางส่วนจากธุรกิจพลังงานและอสังหาริมทรัพย์ จึงน่าจะผลักดันให้ผลงานในปีนี้เติบโตตามเป้าที่ตั้งไว้ประมาณ 2025% จากปีที่ผ่านมา 
นอกจากนี้ บริษัทเตรียมประมูลงานรับเหมาก่อสร้างเพิ่มอีกมูลค่า 1 หมื่นล้านบาท คาดว่ามีโอกาสจะได้รับงานไม่ต่ำกว่า 3,000 ล้านบาท หรือคิดเป็น 2530% ส่งผลให้การดำเนินงานในช่วง 9 เดือนที่เหลือของปีมีการเติบโตที่ดี 
ขณะที่ธุรกิจอสังหาริมทรัพย์ ภายใต้ชื่อโครงการ กรีนิช รามอินทรา ที่เปิดขายไปเมื่อปลายปี 2555 ที่ผ่านมา ได้รับการตอบรับที่ดีจากลูกค้า โดยบริษัทจะขายโครงการที่พัฒนาอยู่ให้หมดภายในต้นปี 2557 และมีแผนจะพัฒนาโครงการใหม่ต่อไปในทำเลใกล้เคียงกัน เพื่อสร้างแบรนด์ให้เป็นที่รู้จักอย่างแพร่หลายยิ่งขึ้น 
ด้านธุรกิจพลังงาน ภายใต้บริษัท ช้างแรก ไบโอเพาเวอร์ ได้ดำเนินการผลิตและจำหน่ายไฟฟ้าเข้าสู่ระบบให้กับการไฟฟ้าส่วนภูมิภาค (กฟภ.) ไปแล้ว และทยอยรับรู้รายได้งวดแรกเดือน เม.ย.นี้ ซึ่งในช่วงทดสอบระบบครึ่งเดือนแรกสามารถขายไฟฟ้าสร้างรายได้ประมาณ 8 ล้านบาท